

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/19-01/5**

**URBROJ: 2198/31-02-19-2**

**U Gračacu, 16. rujna 2019. g.**

**ZAPISNIK**

17. sjednice Općinskog vijeća Općine Gračac održane 16. rujna 2019. g. s početkom u 18,00 sati u općinskoj vijećnici.

NAZOČNI: Tadija Šišić, Ružica Tulumović, Kata Brčina, Viktor Kupčak, Berislav Crepulja, Zlatko Burić, Nebojša Rađenović i Momir Japundžić.

NENAZOČNI: Goran Đekić, Tomo Delač, Rade Dubajić, Milorad Stanisavljević, Slavica Miličić.

Pri prozivanju je nazočno 8 od 13 vijećnika, stoga postoji kvorum za pravovaljano održavanje sjednice.

OSTALI NAZOČNI: općinska načelnica Nataša Turbić sa zamjenicima Robertom Jukom i Rajkom Rađenović, pročelnica Jedinstvenog upravnog odjela Općine Gračac Bojana Fumić te službenice Nikolina Benić i Nataša Tunjić.

Predsjednik otvara aktualni sat u 18,05. Za riječ se javlja vijećnik Nebojša Rađenović.

Nebojša Rađenović: SNV, Zajednica antifašista Zadarske županije i Zajednica antifašista Općine Gračac žele postaviti spomenik u Donjoj Suvaji, da li je potrebna suglasnost da se spomenik postavi u groblju? 2. pitanje je zašto u Srbu nisu uređene zelene površine i groblje, put prema Kukićima saniran je nedavno, ali je u katastrofalnom stanju. Načelnica: jedni govore da žele postaviti spomen-ploču, jedni grobnicu. Nebojša Rađenović: sad se traži postavljanje spomen-ploče u groblju. Predsjednik: dobio sam prvi dopis, onaj tko misli raditi mora vidjeti uvjete visina i slično. Preko 70 godina postavljate ih, ali sada u ovoj aktualnoj situaciji s Pupovcem i ekipom to zvuči provokativno, nakon 75 godina, to mislim kao HDZ-ovac da nije dobro sada potencirati to pitanje, to je kao da sad nakon 100 godina postavimo pitanje o Banu Jelačiću u Petrovaradinu. Moj ured će izdati odobrenje ako se dostavi sva dokumentacija, ali kao predsjednik stranke ne shvaćam zašto sada, ima spomenika svugdje, zašto sada odjednom? Rajka Rađenović: ovo nema nikakve veze, kada je postavljen ovaj kod tunela? Ovdje se radi o civilnim žrtvama, tu su djeca ubijena, bila je ploča na školi, ali su i škola i ploča uništene u ratu. Predsjednik Šišić: spominjete mi jedini spomenik na ovom području postavljen nakon 1945. godne, a obnovljen je i spomenik u Srbu. Rajka Rađenović: zanima nas samo treba li dozvola općine? Načelnica: ispitat ćemo. Bojana Fumić- potrebno je snimanje naših groblja, radi evidentiranja i uređenja daljnjeg upravljanja. Tadija Šišić– zašto nije do sada ovo traženo? Rajka Rađenović- bilo je prije za vrijeme Gorana, zašto Vas smeta? Tadija Šišić- osjećam se prozvanim. Rajka Rađenović- postavljat ćemo to pitanje dok smo živi, sve žrtve moraju imati spomen, zašto niste tražili i Vi? Tadija Šišić- ja tu živim od 95. godine, nisam mogao prije.

Načelnica: raspitat ćemo se oko toga, a što se tiče javnih površina, zvala sam neke ljude, meni su rekli da su pokošene, i oni i Greta iz udruge koja tamo djeluje. Rajka Rađenović: možete otići pa vidjeti. Načelnica: i hoću. Što se tiče Suvaje- dio su radile Ceste Zadarske županije, most je privremeno odsječen. Momir Japundžić- za taj dio puta nije se nitko obraćao. Načelnica- Kukići su se sigurno radili, ja ću naći vremena otići gore. Nebojša Rađenović: i groblje Vrtine, zna Momir da nije odrađeno. Aktualni sat zaključuje se u 18,21.

Predsjednik predlaže dnevni red kao u pozivu:

**DNEVNI RED:**

1. Prijedlog Polugodišnjeg izvještaja o izvršenju Proračuna Općine Gračac za period

od 01.01. do 30. 06. 2019. godine

2. Prijedlog Odluke o usvajanju Izvješća o radu (općinske načelnice 1-6. 2019.

godine)

3. Prijedlog Odluke o imenovanju vršitelja dužnosti ravnatelja Dječjeg vrtića

„Baltazar“

Primjedbi i prijedloga nema, vijećnici s 8 ZA (od ukupno 8 nazočnih)-jednoglasno, usvajaju predloženi dnevni red koji glasi:

**DNEVNI RED:**

1. Prijedlog Polugodišnjeg izvještaja o izvršenju Proračuna Općine Gračac za period

od 01.01. do 30. 06. 2019. godine

2. Prijedlog Odluke o usvajanju Izvješća o radu (općinske načelnice 1-6. 2019.

godine)

3. Prijedlog Odluke o imenovanju vršitelja dužnosti ravnatelja Dječjeg vrtića

„Baltazar“

Prije prelaska na 1. točku dnevnog reda, predsjednik poziva nazočne da se izjasne o eventualnim primjedbama na zapisnik 16. sjednice. Primjedbi nema, stoga se isti smatra jednoglasno usvojenim.

**Ad/1** Prijedlog Polugodišnjeg izvještaja o izvršenju Proračuna Općine Gračac za period od 01.01. do 30. 06. 2019. godine. Voditeljica računovodstvenog odsjeka Nikolina Benić u ime načelnice kao predlagatelja objašnjava što izvještaj sadrži, objašnjava iskazani višak, iznosi najznačajnije prihode i rashode. Od poreza na dohodak, porez na nekretnine i komunalna naknada su povećani u odnosu na period prošle godine. Iznosi koliko rashoda su pojedini proračunski korisnici ostvarili. Mjesnom odboru isplaćeno je 1000,00 kuna, ali nisu dostavili svoje izvješće do izrade ovog izvješća. Ističe da nije korištena proračunska zaliha, nisu davana jamstva, što se tiče rashoda prikazani su po programima. Nisu otplaćivani niti podizani krediti u izvještajnom razdoblju. Vijećnici sa 7 ZA, 1 PROTIV, 0 UZDRŽANIH (od ukupno 8 nazočnih vijećnika)- većinom glasova, usvajaju predloženo te donose

**Polugodišnji izvještaj o izvršenju Proračuna Općine Gračac**

**za period od 01.01. do 30. 06. 2019. godine**

koji se prilaže i sastavni je dio ovog zapisnika.

**Ad/2** Prijedlog Odluke o usvajanju Izvješća o radu (općinske načelnice 1-6. 2019. godine). Načelnica: ovo može biti narativno, mi radimo u pisanom obliku. Ističe se ugovoreni projekt „Zaželi“, zaposleno je 20 žena, pored udruge koja ga već provodi i zaposlila je 30 žena, uz ovih 20 to je 50 žena koje do sada nisu imale priliku raditi. I dalje se sufinancira predškola, studenti, pripreme za maturu- Ružice hvala na tome, projekt javnih radova, uređenje okućnica po prvi puta. Brinemo se i o starim i nemoćnima, a one koji rade i doprinose i uredno plaćaju odlučili smo nagraditi kroz ovaj program za okućnice. Ubrzo će izvještajno razdoblje za sve njih. U siječnju je bio zaključak Vlade RH za uređenje stambenih zgrada, sad program čeka sjednicu Vlade za financiranje. Tu su kulturni događaji, suradnja sa školama, platili smo osnovnoj školi za e-dnevnike, vrtić je završen, Gradina, Čistoća još opremljena. Nakon 30. 06. je novo izvještajno razdoblje. Ako do kraja godina realiziramo kapitalne projekte, to će povećati realizaciju proračuna na preko 20 milijuna kuna, fiskalno smo se oporavili. Prijava za raspravu nema. Vijećnici sa 7 ZA, 1 PROTIV, 0 UZDRŽANIH (od ukupno 8 nazočnih vijećnika)- većinom glasova, usvajaju predloženo te donose

**Odluku o usvajanju Izvješća o radu**

koja se prilaže i sastavni je dio ovog zapisnika.

**Ad/3** Prijedlog Odluke o imenovanju vršitelja dužnosti ravnatelja Dječjeg vrtića „Baltazar“. Bojana Fumić objašnjava: sadašnjoj ravnateljici istječe četverogodišnji mandat, raspisan je natječaj, no prijavljeni kandidati nisu ispunjavali uvjete, o čemu je izvijestilo Upravno vijeće i dostavilo prijedlog imenovanja vršitelja dužnosti, uz pristanak predložene. Imenovanje v. d. ravnatelja nužno je, datum 27. 9. vezan je uz istek mandata, da bi ustanova imala normalno upravljanje i predstavljanje do imenovanja ravnatelja u ponovnom postupku od tada mora imati ravnatelja. Načelnica- smanjili smo cijenu vrtića, već se vidi povećan upis. Prijavljeni kandidati nisu odgovarali uvjetima, Marijana je pristala, rado bih što prije ponovila natječaj, da nemamo vakuum, roditelji su oduševljeni cijenom, vjerojatno će trebati još odgojiteljica, ona je prihvatila djelomično dok ne vidi stanje, ja bih da raspišu novi natječaj što prije, a ne da svake godine imenujemo vršitelja dužnosti. Imali smo to prije u Knjižnici i čitaonici Gračac i tek sada je rezultiralo napretkom kad imamo stabilnost. Vrtić je obnovljen, sve imaju, samo ljudski faktor. Nataša Tunjić je predsjednica Upravnog vijeća, mislim da treba što prije pokrenuti postupak. To je naš prijedlog također. Prijava za raspravu nema. Vijećnici s 8 glasova ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, usvajaju prijedlog te donose

**Odluku o imenovanju vršitelja dužnosti ravnatelja**

**Dječjeg vrtića «Baltazar»**

koja se prilaže i sastavni je dio ovog zapisnika.

Završeno u 18, 40.

**ZAPISNIČAR: PREDSJEDNIK:**

**Bojana Fumić, mag. iur. Tadija Šišić, dipl. iur.**